**HE-DO – KÖBE NÓGRÁD MEGYEI 3X3-as FELNŐTT BAJNOKSÁG**

**VERSENYKIÍRÁSA**

**2021/2022**

****

****

**Nógrád Megyei Kosárlabda Szövetség**

**3100 Salgótarján, Rákóczi út 13.**

**E-Mail:** **mksz\_nograd@hunbasket.hu**

**Internet honlap: http://kosarsport.hu/nograd/**

****

**MEGTÁRGYALTA ÉS JÓVÁHAGYTA**

**AZ MKOSZ VERSENYBIZOTTSÁGA:**

**2021. szeptember 23.**

**KIADVA:**

**NÓGRÁD MEGYEI KOSÁRLABDA SZÖVETSÉG**

**Székhely: 3100 Salgótarján, Rákóczi út 13.**

**Bankszámlaszám: 10300002-203164431-49020308**

E-mail: mksz\_nograd@hunbasket.hu

Internet honlap: http://kosarsport.hu/nograd/

**HE-DO - KÖBE NÓGRÁD MEGYEI**

**3x3-AS FELNŐTT BAJNOKSÁG**

**1. A verseny**

A 2021/2022. évi 3x3 Kosárlabda Nógrád Megyei Bajnokság (a továbbiakban: HE-DO – KÖBE Nógrád Megyei 3x3-as Bajnokság) a Nemzetközi Kosárlabda Szövetség (a továbbiakban: FIBA) által elindított, szabályozott formában, teremben játszott 3-3 elleni kosárlabda (összefoglaló néven 3x3) igazolt és amatőr kosárlabda játékosok számára elérhető nyílt versenye, melyet a Nógrád Megyei Kosárlabda Szövetség (a továbbiakban: NMKSZ) rendez az MKOSZ jóváhagyásával.

**2. A verseny célja**

A FIBA által elindított 3x3 kosárlabda játék széles körben történő megismertetése, a benevezett csapatok számára versenyzési lehetőség biztosítása, a közönség kulturált szórakoztatása, a sportág népszerűsítése a kosárlabdázó fiatalok széles tömege körében azzal a céllal, hogy 5-5 kosárlabda mellet lehetőséget legyen kisebb közösségek számára is a kosárlabdázásban versenyezni.

A „HE-DO – KÖBE Nógrád Megye 3x3 Kosárlabda Megyei bajnoka” cím, valamint a további helyezések eldöntése.

**3. A BAJNOKSÁG RENDEZŐJE**

3.1 Az MKOSZ és a NMKSZ gyakorol valamennyi olyan jogkört a sportszervezetek, játékosok és a bajnokságban közreműködő valamennyi személy felett, amelyre a jogszabályok, az MKOSZ szabályzatai, valamint a Versenykiírás felhatalmazzák.

3.2 A NMKSZ jogosult elvégezni minden döntést igénylő egyeztetést. A Versenyszabályokkal, Versenykiírással összefüggésben a NMKSZ Versenybizottság jogosult első fokon eljárni és határozatot hozni minden olyan ügyben, amely a Versenyszabályok, az MKOSZ szabályzatai és jelen Versenykiírás kapcsán a bajnokság lebonyolításával függ össze. A NMKSZ hivatalból vagy kérelemre jár el.

**4. A VERSENY IDEJE**

A bajnokságot a 2021. október 1 és 2022 június 15. között bonyolítjuk le.

**5. A BAJNOKSÁGBAN VALÓ RÉSZVÉTEL FELTÉTELEI**

5.1 A bajnokság nyílt, a tornákon minden olyan magyarországi Sportszervezet 4 fős csapata részt vehet, amely a nevezés feltételeit teljesíteni, és a versenykiírásban foglaltakat elfogadja.

5.2 Egy Sportszervezet több csapatot is indíthat, de egy játékos csak egy csapatban játszhat. Egy csapathoz leigazolható játékosok maximális létszáma 6 fő, akik közül 1-1 tornára 4 fő nevezhető.

5.3 A HE-DO - KÖBE Nógrád Megyei 3x3-as Bajnokság tornáinak mérkőzésein csak a szabályosan nevezett csapatok azon játékosai szerepelhetnek, akik a csoportos játékengedélyen szerepelnek, illetve érvényes sportorvosi igazolással rendelkeznek, és elfogadják a Játékos Nyilatkozatban szereplő feltételeket.

5.4 A játékjogosultság feltétele:

5.4.1 A játékos csapata szabályosan benevezésre kerüljön.

5.4.2 A játékos szerepeltetése a csapat Nevezési Lapján és az életkorra vonatkozó szabály betartása.

5.5 A HE-DO – KÖBE Nógrád Megyei 3x3-as Bajnokság tornái alatt egy játékos csak egy csapatban szerepelhet.

5.6 Amennyiben egy Sportszervezet több csapatot is nevezett, úgy ezek a csapatok is különböző csapatokként kezelendők. Továbbjutás esetén a csapatok játékosai egymással nem cserélhetők, vagy nem helyettesíthetők. A csapatokban csak olyan új játékos szerepelhet, aki más csapatban még nem került benevezésre.

5.7. Minden sportolónak érvényes sportorvosi igazolással kell rendelkeznie, amit a tornákra magukkal kell hozniuk és kérésre be kell mutatniuk.

5.8 A részvételi jogosultság és a játékjogosultság a tornák alatt folyamatosan ellenőrzésre kerülnek.

**6. NEVEZÉS**

6.1 A HE-DO – KÖBE Nógrád Megyei 3x3-as Bajnokságra nevezni elektronikus úton, az MKOSZ nevezési rendszerén keresztül kell, 2021. október 22.

6.2 A nevezés elfogadásának feltétele a nevezési díj megfizetése. A nevezési díj összege csapatonként 24.000,- Ft. A nevezési díj magában foglalja 4 játékos számozott felszerelését és a tornák rendezési költségét.

6.3 Nevezések elutasítása:

6.3.1 A nevezések elfogadásáról és elutasításáról a NMKSZ dönt a nevezési határidő lejártát követően (2 munkanapon belül).

6.3.2 Az Szervezőnek joga van visszautasítani azon csapatok nevezését, amelyek nem teljesítik a nevezés feltételeit, vagy korábban tanúsított viselkedésük, magatartásuk ezt indokolhatja.

6.4 A HE-DO - KÖBE Nógrád Megyei 3x3-as Bajnokság tornái előtt és alatt történő adategyeztetések során a csapat részvételi jogosultságát, a játékos személyazonosságát, sportorvosi engedélyét hitelt érdemlő, bizonyítására alkalmas eredeti dokumentummal kell igazolni. Ennek hiánya a játékos és/vagy a csapat kizárását vonhatja maga után. Amennyiben egy csapat jogosulatlan játékosok szerepeltetése miatt kizárásra kerül, a csapat kizárásra kerülhet a 2022/2023. évi Nógrád Megyei 3x3-as Bajnokság versenyéről.

**7. LEBONYOLÍTÁS MÓDJA**

7.1 Alapszakasz

Az alapszakasz három különböző időpontban rendezett tornából áll. Az alapszakasz végeredményének megállapításánál mind a három tornán elért helyezés számít. A csapatok helyezése egyben a tornán elért pontszámot is jelenti, a három torna pontszámait összegezve alakul ki az alapszakasz végeredménye. Pl. Az első tornán a csapat a II. helyen végzett, akkor ezért 2 pontot kap, a második és a harmadik tornán egyaránt a III. helyen végzett, azaz 3-3 pontot szerzett. Összesen 8 pontja lett az alapszakasz után. A tabellán a legkisebb pontszámmal rendelkező csapat foglalja el az első-, a legmagasabb pontszámmal rendelkező pedig az utolsó helyet. Pontegyenlőség esetén az egymás elleni eredmények rangsorolnak.

7.2 Rájátszás

A negyedik torna a rájátszás. A rájátszásra az alapszakasz első nyolc csapata jogosult. A rájátszás lebonyolítása kuparendszerben történik az alábbiak szerint:

(A = alapszakasz)

Negyeddöntő:

1. A1 – A8
2. A2 – A7
3. A3 – A6
4. A4 – A5

Elődöntő:

1. I. győztese – II. győztese
2. III. győztese – IV. győztese

Helyosztók:

III. helyért: V. vesztese – VI. vesztese

Döntő: V. győztese – VI. győztese

**8. TORNÁK IDŐPONTJAI**

1. Alapszakasz 1. forduló 2021. november 28.
2. Alapszakasz 2. forduló 2022. január 16.
3. Alapszakasz 3. forduló 2022. március 6.
4. Rájátszás 2022. május 29.

A nevezések, illetve a fordulók után pontosítjuk, hogy az adott következő hétvégén melyik nap rendezzük a tornát. A helyszínt a NMKSZ biztosítja, amit ugyancsak a nevezések, illetve a fordulók után pontosítunk.

**9. JÁTÉKJOGOSULTSÁG**

9.1 A bajnokság mérkőzésein csak az a játékos szerepeltethető, aki szerepel a csoportos játékengedélyén, amit az MKOSZ kiad.

9.2 Minden játékosnak érvényes sportorvosi igazolással kell rendelkeznie, amit a játékvezetők kérésére kötelesek bemutatni.

9.3 A HE-DO - KÖBE Nógrád Megyei 3x3-as Bajnokság felnőtt bajnokság, minden olyan játékos kaphat játékengedélyt, aki 2005. január 1-én vagy előtte született.

9.4 Játékengedélyek kiadásának határideje: az alapszakasz 3. fordulóját megelőző péntek, 12 óra.

9.5 Egy játékos az adott bajnokságban csak egy csapatban szerepelhet. Különleges esetekben az NMKSZ versenybizottsága ettől eltekinthet.

**10. JÁTÉKOSOK SZEREPELTETÉSE**

10.1 Amennyiben egy csapat az alapszakaszban nem jelenik meg egy fordulóban, vagy nincs legalább három játékos jelen a kezdéskor, úgy az adott csapat automatikusan a torna utolsó helyére kerül besorolásra. Ha egy csapat két fordulóban nem jelenik meg, akkor a versenybizottság kizárhatja a bajnokságból.

10.2 A csapatoknak minden mérkőzésen minimum három fővel kell jelen lenniük, de egy tornán maximum négy fő szerepelhet.. Amennyiben a kezdéskor nincs jelen a három fő, akkor a csapat az adott mérkőzést elvesztette.

**11. A játékosok öltözéke**

11.1 Minden csapatnak a NMKSZ biztosít versenyfelszerelést, melynek költségeit a csapat nevezési díja tartalmazza. Ennek a viselése kötelező a mérkőzésen, más szerelésben tilos játszani.

11.2 Minden mez kifordítható, két különböző színű. Minden mérkőzésen a kiírás szerint elöl álló csapatnak kell világos színű, és a kiírás szerint hátul álló csapatnak sötét színű mezt viselnie. Amennyiben a két csapat megegyezik, felcserélhetik a mezek színét.

**12. Díjazás**

A rájátszás első nyolc csapata oklevél, az első három csapat érem és serleg díjazásban részesül. Az NMKSZ egyéni különdíjakat is kiad.

**13. JÁTÉKVEZETŐK, MÉRKŐZÉS ELLENŐRÖK**

Az NMKSZ a tornákra vizsgával rendelkező játékvezetőket, asztalszemélyzetet és mérkőzésellenőröket fog biztosítani.

**14. Óvás**

14.1 A HE-DO – KÖBE Nógrád Megyei 3x3-as Bajnokság tornáin szereplő csapat óvást nyújthat be egy csapat részvételével, valamint egy játékos játékjogosultságával kapcsolatban, továbbá, ha úgy véli, hogy a mérkőzés folyamán valamilyen esemény az érdekeit hátrányosan befolyásolta, és az hatással volt a mérkőzés/torna végeredményére.

14.2 A csapat képviselője az óvás okát az esemény bekövetkezte után azonnal köteles bejelenteni a mérkőzés játékvezetőjének és a Jegyzőkönyvben való rögzítéssel egy időben a jegyzőasztal hivatalos személyeinek, akik haladéktalanul értesítik a szervezők helyszínen tartózkodó képviselőjét.

14.3 Az óvás a helyszínen azonnal megtárgyalásra és elbírálásra kerül. A döntést a szervezők helyszínen tartózkodó képviselője hozza meg a rendelkezésre álló dokumentumok és az érintett felek meghallgatását követően. Döntése ellen fellebbezésnek helye nincs!

14.4 Téves játékvezetői ítéletre óvást alapozni nem lehet! Az erre hivatkozó óvás automatikusan semmisnek tekintendő!

**15. EGYÉB RENDELKEZÉSEK**

15.1 A Nógrád Megyei 3x3-as Bajnokság névadó főszponzorai a HE-DO Útépítő, Kereskedelmi és Szolgáltató Kft. és a KÖBE Közép-európai Kölcsönös Biztosító Egyesülete. A bajnoksággal kapcsolatos hivatalos kiadványokban, sajtóanyagokban minden alkalommal kötelező a névadó főszponzorok nevének megjelenítése.

15.2 A HE-DO - KÖBE Nógrád Megyei 3x3-as Bajnokság mérkőzésein a FIBA 3x3 Hivatalos Játékszabályok 2015 és a Nemzetközi Kosárlabda Játékszabályok 2014 előírásai érvényesek.

15.3 Minden olyan esetben, melyről ezen Versenykiírás nem rendelkeznek a NMKSZ dönt az MKOSZ általános versenyszabályzatok és egyéb szabályzatai alapján.

15.4 A bajnokságban az MKOSZ együttműködési megállapodásának megfelelően csak és kizárólag a nemzetközi és hazai 3x3-as bajnokságokban elfogadott WILSON gyártmányú bőrlabdákkal lehet játszani.

Salgótarján, 2021. szeptember 2.

 Nógrád Megyei Kosárlabda Szövetség

 Versenybizottság

Versenybizottság:

Elnök: Dániel Péter

 Mobil: 70 / 9076100

Tagok: Szarvas József

 Mobil: 30 / 2135804

 Soós Gábor

 Mobil: 30 / 4424570